Indholdsfortegnelse

1.Indledning

2.Hvad er omkostningsoptimum?

3.Den retlige baggrund

4.Overblik over de nationale beregninger af det omkostningsoptimale niveau

5.Fremskridt hen imod omkostningsoptimum

5.1.Nye bygninger

5.2.Eksisterende bygninger / større renoveringsarbejder

5.3.Udskiftning af bygningsdele

5.4.Planer for at mindske forskellene

6.Konklusioner

1.Indledning

Denne rapport ser nærmere på medlemsstaternes fremskridt hen imod opnåelse af omkostningsoptimale niveauer for mindstekrav til energimæssig ydeevne for nye og eksisterende bygninger samt for bygningsdele. Den opfylder Kommissionens forpligtelse til at aflægge rapport til Europa-Parlamentet og Rådet vedrørende udøvelsen af de delegerede beføjelser, der er nævnt i artikel 5, stk. 4, og artikel 23 i direktiv 2010/31/EU om bygningers energimæssige ydeevne ("direktivet"). Rapporten vil desuden indgå i den igangværende revision af direktivet, som er et indsatsområde i rammestrategien for energiunionen.

Bygninger er afgørende for EU's energieffektivitetspolitik. Næsten 40 % af det endelige energiforbrug og 36 % af drivhusgasemissionerne skyldes huse, kontorer, butikker og andre bygninger. Det er afgørende at forbedre den energimæssige ydeevne af EU’s bygningsmasse for at nå EU’s 2020-mål for emissionsreduktion og energieffektivitet. Dette vil desuden bidrage til at nå de langsigtede mål, der er fastlagt i politikrammen for klima- og energipolitikken i perioden 2020-2030 og i køreplanen frem mod en lavemissionsøkonomi i 2050.

Direktivet om bygningers energimæssige ydeevne er det vigtigste lovgivningsinstrument på EU-niveau med henblik på at forbedre bygningers energieffektivitet. I henhold til det tidligere direktiv 2002/91/EF skulle medlemsstaterne fastsætte mindstekrav til energimæssig ydeevne for nye og eksisterende bygninger. Disse krav blev imidlertid fastsat forskelligt på tværs af EU. Mange medlemsstater vurderede ikke energibesparelsespotentialet i forhold til omkostningerne, idet de fastsatte de optimale niveauer for de forskellige krav til energimæssig ydeevne. Eftersom der ikke blev beregnet omkostningsoptimale niveauer, blev potentialet for omkostningseffektive energibesparelser ikke klarlagt.

Desuden var det vanskeligt at foretage sammenligninger på tværs af landegrænser af medlemsstaternes udvikling på dette område. Dette skyldes forskellige nationale og regionale tilgange, samt at der anvendes forskellige parametre og metoder. Derfor besluttede EU's lovgivere i henhold til direktivet at indføre en benchmarkingmekanisme for at beregne det omkostningsoptimale niveau for krav til energimæssig ydeevne for nye og eksisterende bygninger, såvel boliger (enfamiliehuse og lejligheder) som bygninger uden for boligmassen (kontorer, uddannelsesbygninger, sygehuse osv.). Denne benchmarkingmekanisme angiver, hvorvidt medlemsstaterne fastsætter krav til ydeevne, som ligger under de omkostningsoptimale niveauer, dvs. hvor der et uudnyttet potentiale for omkostningseffektive energibesparelser i den nationale byggemasse.

Benchmarkingmekanismen bygger på en rammemetode, der gør det muligt at sammenligne energieffektivitetsforanstaltninger, foranstaltninger, der inddrager vedvarende energikilder, og forskellige kombinationer heraf. Metoden tager udgangspunkt i primærenergieffektiviteten og omkostningerne og tager højde for bygningernes anslåede levetid.

Denne ramme sætter Kommissionen i stand til at vurdere medlemsstaternes fremskridt hen imod opnåelse af omkostningsoptimale mindstekrav til energimæssig ydeevne. Der blev taget højde for medlemsstaternes fremskridt hen imod en gennemførelse af direktivets bestemmelser om omkostningsoptimale niveauer og mindstekrav til energimæssig ydeevne i forbindelse med vurderingen af forudsætningerne for energieffektivitet i infrastruktur, offentlige bygninger og boliger inden for de europæiske struktur- og investeringsfonde. Den Europæiske Investeringsbank anvender også de omkostningsoptimale referenceværdier til at vurdere den forventede effektivitet af investeringer i renovering af bygninger samt moderniseringsprojekter og -programmer.